Interviu cu violonistul ALEXANDRU TOMESCU – solist al Orchestrelor și Corurilor Radiodifuziunii Române

Interviu cu violonistul

ALEXANDRU TOMESCU

– solist al Orchestrelor și Corurilor Radiodifuziunii Române –

„Simt că am ceva de spus în viață și singurul mod prin care cred că pot să o fac este prin intermediul muzicii viorii…”

Pot să vă spun, cu mâna pe inimă, că Alexandru Tomescu încă de mic…a fost mare! La cinci ani cânta pe o vioară ”un sfert”, dar sunetele provenite din aceasta prevesteau pe marele violonist care a ajuns astăzi, recunoscut și apreciat în lumea muzicală internațională.

Anul 1999 i-a adus primele mari recunoașteri – a fost poate treapta hotărâtoare în destinul său de mare violonist: câștigă Premiul întâi la Concursul Internațional din cadrul Festivalului ”George Enescu”, câteva zile mai târziu, participând la un alt prestigios concurs în concertul: ”Marquest Jack Thibault”, de la Paris, obține premiul al doilea, unul din cele trei Grand Prix-uri numit: ”Yehudi Menuhin”. În seara dedicată recitalurilor, Alexandru Tomescu, interpretând ”Sonata a III -a” de George Enescu, primește și Premiul pentru cel mai bun recital.

Anii au trecut în zbor, măiestria și perfecțiunea interpretărilor i-au adus multe trofee și admirația publicului în numeroasele concerte, pe marile scene din Europa dar și din Noua Zeelandă ori Japonia! Peste tot au figurat, în programul său, și piese din creația enesciană… compozitorul român fiind unul din idolii săi.

Alexandru Tomescu: În clasele primare am cântat ”Balada”, când am mai crescut am ”atacat” Sonata a III-a , împreună cu tatăl meu, la pian. Apoi am cântat-o și în Japonia, la un concurs pe muzică de George Enescu, la care au participat interpreți din toată lumea. La Vila ”Luminiș”, de la Sinaia, am realizat o înregistrare T.V. specială, pentru ziua de naștere a lui Yehudi Menuhin, fost elev al marelui George Enescu… Acolo am cântat ”Ceacona” de Bach, o piesă de mare virtuozitate, pe care însuși Yehudi Menuhin a interpretat-o cândva, în fața profesorului său, aici, la Vila ”Luminiș”. Festivalul ”George Enescu” este fără îndoială cel mai important eveniment muzical din România și unul dintre festivalurile mari ale lumii. Datorită acestui festival, care are loc o dată la doi ani, România devine o destinație culturală pentru mulți melomani din străinătate. Aici, ei găsesc cele mai bune orchestre ale lumii, cu artiști de primă mână…

Reporter: De la vioara de ”un sfert”, ai cântat pe viori tot mai performante și…celebre, până la un STRAD – un Stradivarius Elder – Voicu… a cărui folosință în exclusivitate ai câștigat-o, prin două concursuri, până în 2017…

Alexandru Tomescu: Soarta mi-a făcut aceste cadouri. Mai întâi am avut ocazia să cânt cu vioara care i-a aparținut lui Paganini, pe care a cântat creatorul ”Capriciilor”. A fost lăsată prin testament orașului Genova, iar eu am avut șansa să cânt cu ea pentru că am fost câștigătorul Concursului ”Paganini” – în 1995. Este o vioară de dimensiuni foarte mari… dar plăcerea de a cânta cu ea era enormă, puteai cânta oricât, orice, răspundea perfect, îți ghicea parcă intențiile! Am cântat astfel două Capricii de Paganini, la Gala organizată de primăria din Genova. Am revenit, peste ani, la Paganini, cu un proiect de suflet, care m-a solicitat mult dar și satisfacțiile au fost foarte mari: am realizat Integrala celor 24 de Capricii de Paganini și un DVD, pe care le-am prezentat la 12 septembrie 2011, în cadrul Festivalului ”George Enescu”, au fost foarte bine primite de către publicul românesc, dornic de muzică bună, dar și în numeroase Concerte din turneul STRADIVARIUS, în Noua Zeelandă, la Festivalul de la Ravello-Italia, sau la Carnegie Hall, la New York, apoi în 2012 Integrala Sonatelor pentru vioară solo de Eugene Ysaye – prezentate într-un spectacol ce a combinat în mod inovator muzica, teatrul non-verbal și proiecțiile video. La spectacolul conceput de Oana Drăgulinescu i-am avut alături pe scenă pe actorii Ana Pepine și Paul Cimpoieru, din trupa de dans a lui Dan Puric. Turneul din 2013 l-am dedicat lui Johann Sebastian Bach, intitulat: Bach to basics. Au fost concerte maraton care s-au desfășurat exclusiv în catedrale, și au avut un succes extraordinar! Din 2014 mi s-a alăturat pianistul rus Eduard Kunz pentru două proiecte muzicale de excepție: Integrala Prokofiev, și va urma o Integrală a lucrărilor pentru vioară și pian de George Enescu… La nivel mondial există doar câteva versiuni discografice ale acestei Integrale, iar din ceea ce știu eu, nici un alt artist nu a mai prezentat toate aceste lucrări în cadrul aceluiași eveniment.

Reporter: Ce va prezenta Alexandru Tomescu pe scena Festivalului în acest an?

Alexandru Tomescu: Cu deosebită plăcere revin pe scena de concert, pe 17 septembrie, ca solist al Filarmonicii Regale din Liverpool, dirijată de Vasili Petrenko, cu una din lucrările mele preferate: Concertul de Glazunov – pentru vioară și orchestră în la minor op. 82. Pe 19 septembrie, ca prim violonist al Cvartetului Ad Libitum, într-un program de recital spectaculos, cu Cvartete de Bartok și Ravel și Cvintetul cu pian de Elgar, va fi alături de noi pianista Alexandra Dariescu. Voi lansa, în cadrul festivalului, CD-ul ENESCU – EXPERIENCE – ce cuprinde Integrala lucrărilor pentru vioară și pian de George Enescu, CD înregistrat împreună cu pianistul Eduard Kunz.

Reporter: Este o lună foarte specială acest septembrie în viața violonistului Alexandru Tomescu, născut într-o zi de 15 septembrie (1976)… Motiv pentru care era uneori „absent” în prima zi a anului școlar! Firește, pentru că era ziua lui!

Anul acesta – din nou la Festivalul ”George Enescu”, de la care nu poți lipsi, iar fetița, Ecaterina, va împlini și ea… chiar 8 luni de viață! Cum e să fii și tată?

…Violonistul spunea că trăiește intens această bucurie, cu responsabilitate, epuizant câteodată… dar și ca o împlinire: ”Simt că de acum înainte voi trăi și voi cânta altfel”.

ROMANIȚA ȘTENȚEL, jurnalist

Contents